Na osnovu čl. 4 i 14 Zakona o komunalnim djelatnostima ("Službeni list Crne Gore", br. 55/16, 74/16, 02/18, 66/19) člana 155 stav 1 Zakona o vodama ("Sl. list RCG", br. 27/07 i "Sl. list CG", br. 73/10, 32/11, 47/11, 48/15, 52/16, 55/16, 2/17, 80/17 i 84/18), člana 44 stav 1 Zakona o lokalnoj samoupravi ("Sl. list CG", br. 2/18, 34/19 i 38/20) , člana 21 Statuta Opštine Tuzi ("Sl. list CG-Opštinski propisi", br. 24/19, 05/20), na sjednici Skupštine Opštine Tuzi, održane 23.12.2021. godine, donjeta je

**ODLUKA**

**o javnom vodosnabdijevanju na području Opštine Tuzi**

**I OPŠTE ODREDBE**

**Član 1**

Ovom Odlukom propisuju se način i uslovi vodosnabdjevanja grada, naselja gradskog karaktera i drugih naselja na području Opštine Tuzi, kao i upravljanje, korišćenje, održavanje i zaštita javnog vodovoda.

Vodosnabdijevanje u smislu ove odluke podrazumjeva zahvatanje, nabavku, tretman i isporuku vode za piće i druge potrebe korisnika javne vodovodne mreže do mjernog instrumenta potrošača, obuhvatajući i mjerni instrument (vodomjer).

**Član 2**

Javni vodovod je sistem koji predstavlja skup uzajamno povezanih tehničko-sanitarnih objekata i opreme, izgrađen radi obezbjeđenja sanitarno-higijenski ispravne vode za stanovnike i privredu urbanih naselja. Objekti iz prethodnog stava su komunalni objekti od posebnog značaja za opštinu čija izgradnja, održavanje i korišćenje podliježe javnoj kontroli i zaštiti.

**Član 3**

Javni vodovod u smislu ove odluke čine: - izvorišta sa zaštitnim zonama; - crpne stanice sa potrebnom elektromašinskom i drugom opremom; - uređaji za pripremu vode za piće; - primarna i sekundarna vodovodna mreža sa svim uređajima i objektima; - rezervoari; - priključci od uličnog cjevovoda do glavnog mjernog instrumenta uključujući taj instrument i ventil prije vodomjera, na granici katastarske ili urbanističke parcele; - mjerni instrumenti (u daljem tekstu: vodomjeri).

**II NAČIN I USLOVI ORGANIZOVANJA POSLOVA**

**Član 4**

Poslove pružanja usluga javnog vodosnabdijavanja obavlja Društvo sa ograničenom odgovornošću “Vodovod i kanalizacija/Ujësjellësi dhe kanalizimi” Tuzi čiji je osnivač Opština (u daljem tekstu: Društvo). Društvo učestvuje u izradi razvojnih programa Opštine Tuzi, u oblasti uređenja prostora i komunalnog opremanja građevinskog zemljišta.

**Član 5**

Korisnici usluga u smislu ove odluke su fizička i pravna lica čiji su objekti priključeni na tehničke sisteme za vodosnabdijevanje (u daljem tekstu: korisnici). Korisnik nekretnine (zakupac, podzakupac, stanar, i drugo lice) smatraće se korisnikom, u smislu ove Odluke, ako je vlasnik obavezu plaćanja pisanim ugovorom prenio na korisnika nekretnine, te isti dostavio Društvu, u roku od 15 dana od zaključenja ugovora.

**Član 6**

Pod održavanjem javnog vodovoda podrazumjevaju se radovi na redovnom održavanju, investicionom održavanju, obavljanju potrebnih rekonstrukcija i otklanjanju kvarova, čime se obezbeđuje funkcionisanje mreže, crpnih stanica i ostalih uređaja i objekata javnog vodovoda, radi isporuke dovoljnih količina vode i obezbjeđenja potrebnog pritiska vode.

**Član 7**

Objekte i uređaje javnog vodovoda iz člana 3 ove odluke, osim šahte vodomjera održava Društvo.

**III USLOVI I NAČINI PRUŽANJA USLUGA VODOSNABDIJEVANJA**

**Član 8**

Društvo je dužno da u redovnim uslovima vodosnabdjevanja, svim korisnicima isporučuje dovoljne količine ispravne vode sa odgovarajućim pritiskom na mjestu spoja glavnog vodomjera sa javnom vodovodnom mrežom, prema propisima kojim se uređuju pitanja ispravnosti vode i tehničkim standardima u oblasti vodosnabdijevanja.

**Član 9**

Društvo je dužno da sa korisnikom usluge javnog vodosnabdijevanja zaključi ugovor u pisanoj formi o vodosnabdjevanju.

**Član 10**

Društvo je dužno da sprovodi sve zaštitne mjere propisane za izvorišna područja, u zoni neposredne sanitarne zaštite. U slučaju iznenadnog i nekontrolisanog zagađenja vode na izvorišnom području, Društvo je obavezno da odmah prekine isporuku vode za piće sa zagađenog izvorišta, spriječi štetne uticaje na kvalitet i higijensku ispravnost vode, preduzme mjere na otklanjanju zagađenja i nakon toga ispravnu vodu ponovo pusti u eksploataciju. O razlozima prekida vodosnabdijevanja iz stava 2 ovog člana, Društvo je dužno odmah obavijestiti korisnike putem sredstava javnog informisanja i na drugi odgovarajući način.

**Član 11**

Voda za piće koja se preko javnog vodovoda distribuira korisnicima u fizičkom, hemijskom i bakteriološkom pogledu mora zadovoljavati standarde kvaliteta u skladu sa važećim propisima. Društvo vrši kontrolu higijenske ispravnosti kvaliteta vode za piće. Nadzor nad ispravnošću i kvalitetom vode vrši nadležno Ministarstvo.

**Član 12**

Kad usled više sile ili razloga kojeg nije bilo moguće predvidjeti ili spriječiti, dođe do smanjenog obima ili prekida u snabdijevanju vodom, Društvo je dužno da vodu distribuira u skladu s redom prvenstva utvrđenim posebnom odlukom Upravnog odbora u skladu sa zakonom i da odmah preduzme mjere na otklanjanju uzroka poremećaja, kako bi se obezbjedila kontinuirana distribucija vode. U slučaju smanjenja dotoka ili nestašice vode na izvorištima u sušnim periodima godine, Društvo je dužno da odmah, a najkasnije u roku od 24 časa, donese posebni plan isporuke vode na području opštine, uz saglasnost predsjednika Opštine i da o tome putem sredstava javnog informisanja i na drugi odgovarajući način obavijesti korisnike. Naselja u kojima nije izgrađen sistem za vodosnabdjevanje, u smislu odredbi ove odluke, će se u sušnim periodima godine snabdjevati vodom putem cistjerni, u skladu sa planom vodosnabdjevanja koje donosi predsjednik Opštine na predlog Štaba za vodosnabdjevanje. Štab za vodosnabdjevanje čine predstavnici nadležnog organa lokalne uprave, privrednih društava koja se bave komunalnom djelatnošću, Opštinske vatrogasne jedinice i mjesnih zajednica za čije područje se vrši vodosnabdjevanje putem cistjerni. Štab za vodosnabdjevanje posebnim rješenjem imenuje predsjednik Opštine.

**Član 13**

Ako se prekid u vodosnabdijevanju predviđa zbog planiranih rekonstrukcija i drugih radova na postrojenjima i uređajima vodosnabdijevanja, društvo je dužno da o tome, preko sredstava javnog informisanja i na drugi odgovarajući način, obavijesti korisnike najkasnije 3 dana prije nastanka predviđenih prekida. U slučaju iznenadnog kvara na javnom vodovodu Društvo može i bez prethodnog obavještenja da isključi sa javnog vodovoda pojedine korisnike, ali je dužno da odmah po isključenju obavijesti korisnike o razlogu i vremenu trajanja isključenja.

**Član 14**

Služba zaštite i spašavanja i ostali subjekti koji učestvuju u gašenju požara imaju pravo da za potrebe gašenja požara koriste vodu sa hidranta i drugih točećih mjesta na vodovodnim instalacijama bez naknade. Mjesta na kojima se nalaze hidranti moraju biti obilježena, obezbijeđena i saobraćajno dostupna. Društvo je dužno da Službi zaštite i spašavanja dostavi spisak svih hidranata na uličnoj vodovodnoj mreži i da je obavijesti o svakom ukinutom ili novoizgrađenom hidrantu u roku od 7 dana od dana nastale promjene.

**Član 15**

Sve radove na uređajima javnog vodovoda izvodi Društvo ili drugo pravno lice ovlašćeno od strane Društva ili Osnivača.

**Član 16**

Unutrašnje vodovodne instalacije čine vodovodne cijevi i uređaji od zatvarača iza glavnog vodomjera do svih točećih uređaja u objektu i točeći uređaji, uključujući i sekundarne vodomjere, koji se nalazi u zajedničkom ili posebnom dijelu zgrade. Korisnici su dužni da svoje vodovodne instalacije održavaju u ispravnom stanju i da se pridržavaju odredaba ove odluke.

**Član 17**

Vlasnici, odnosno korisnici nepokretnosti priključene na sistem javnog vodovoda solidarno odgovaraju za obaveze koje proističu iz ove odluke.

**Član 18**

U slučaju promjene vlasnika ili korisnika nepokretnosti, sva prava i obaveze prelaze na novog vlasnika, odnosno korisnika. U slučaju kad ima više novih vlasnika, sva prava i obaveze prelaze na nove vlasnike, odnosno na vlasnika kojeg sporazumno odrede, i o tome obavijeste Društvo u roku od 15 dana od zaključenja sporazuma. Novi vlasnici solidarno odgovaraju za sve obaveze.

**Član 19**

Utrošak vode u slučaju neispravnosti vodomjera utvrđuje se prema utrošku vode u istom mjesecu prethodne godine kada je vodomjer bio ispravan. Ukoliko se utrošak vode ne može utvrditi po prethodnom stavu isti će se utvrditi na osnovu prosjeka potrošnje vode za tog potrošača, za prethodna 3 mjeseca.

**Član 20**

Ovlašćenim službenim licima Društva mora se dozvoliti pristup nepokretnosti, odnosno prostorijama u kojima se nalaze - instalacije, uređaji i potrošna mjesta spojena sa javnim vodovodom radi izvršenja određenih radova. Službena lica Društva u slučajevima iz stava 1 ovog člana su dužni da pokažu korisniku ovlašćenje odnosno nalog prije početka izvršenja radova.

**Član 21**

Korisnici mogu zahtjevati od Društva pregled njihovih instalacija i uređaja, kao i kontrolu utroška vode ukoliko je to izvodljivo, a naknada za takav rad pada na teret korisnika. Društvo je dužno postupiti po zahtjevu iz stava 1 ovog člana u roku od 8 dana od dana prijema zahtjeva. Ako se ustanovi da je vodomjer neispravan, Društvo je dužno da ga zamjeni o svom trošku. O izvršenom pregledu instalacija, korisniku se dostavlja zapisnik.

**Član 22**

U vrijeme restrikcija u snabdijevanju vodom zabranjeno je svako rasipanje i neracionalno trošenje vode (zalijevanje bašta, poljoprivrednih površina, pranje vozila, punjenje bazena i sl.), pa i u slučaju plaćanja naknade za stvarni utrošak.

**Član 23**

Zabranjeno je: - oštećivanje ili uklanjanje sa potrošnog mjesta vodomjera ili plombe na njemu; - odvajanje ogranka ispred vodomjera (nelegalni priključak); - otvaranje ventila na priključku ili pred vodomjerom zatvorenim od strane društva; - snabdijevanje drugih nekretnina vodom, bez dozvole Društva; - neovlašćeno uzimanje vode iz protivpožarnih hidranata; - uzimanje vode sa javnih česama u druge svrhe, izuzev za piće; - izvođenje radova u zonama neposredne zaštite izvorišta; - samovoljno priključenje sa ili bez vodomjera, na javni vodovod; - neovlašćeno obavljanje djelatnosti vodosnabdijevanja; - korišćenje vode preko neregistrovanog priključka; - okretanje vodomjera suprotno od smjera za mjerenje potrošnje vode.

**Član 24**

Korisnici su dužni da u cilju sprječavanja neracionalne potrošnje vode redovno održavaju u ispravnom stanju vodovodne instalacije i točeća mjesta. U slučaju da društvo ustanovi nedostatke ili neispravnosti na instalacijama ili uređajima dužno je da o tome upozori korisnika i odredi mu rok za dovođenje instalacija, odnosno uređaja u ispravno stanje.

**IV PRIKLJUČIVANJE NA JAVNI VODOVOD**

**Član 25**

Vlasnici objekata na području sa izgrađenim javnim vodovodom dužni su nekretninu priključiti na javni vodovod u skladu sa zakonom i odredbama ove odluke. Vlasnici objekata iz stava 1 ovog člana, mogu se priključiti na javni vodovod, na području gdje nije izgrađena kanalizaciona mreža, samo pod uslovom da je prethodno riješeno pitanje odvođenja i tretmana otpadnih voda iz objekta.

**Član 26**

Na zahtjev organa uprave, odnosno organa lokalne uprave nadležnog za poslove uređenja prostora, Društvo izdaje uslove za izradu tehničke dokumentacije za fazu vodosnabdjevanja (projektantsko vodovodni uslovi). Uz zahtjev za utvrđivanje projektantsko vodovodnih uslova, organ uprave nadležnan za poslove uređenja prostora Društvu dostavlja i osnovne podatke o lokaciji, namjeni i spratnosti objekta. Uslovi iz stava 1 ovog člana naročito sadrže podatke o položaju postojeće vodovodne mreže i njenim kapacitetima, uslovima pod kojima je dozvoljeno priključenje, lokaciju skloništa za vodomjer, tip vodomjera, kao i ostale podatke od značaja za izradu tehničke dokumentacije. Društvo je dužno da po zahtjevu iz stava 1 ovog člana odluči u roku od 10 dana od dana podnošenja zahtjeva. Za izdavanje uslova iz stava 1 ovog člana ne plaća se taksa, naknada, odnosno drugi troškovi izdavanja.

**Član 27**

Društvo daje saglasnost na revidovani glavni projekat objekta, za koji se traži priključenje na javni vodovod, u roku od 15 dana od dana podnošenja zahtjeva. Za izdavanje saglasnosti iz stava 1 ovog člana ne plaća se taksa, naknada, odnosno drugi troškovi izdavanja.

**Član 28**

Društvo vrši priključenje objekta na javni vodovod na osnovu pisanog zahtjeva investitora, odnosno vlasnika objekta. Uz zahtjev iz stava 1 ovog člana investitor dostavlja: građevinsku dozvolu, izvod iz projekta vodovodnih instalacija objekta i dokaz o uplati naknade na ime troškova priključivanja. Društvo vrši priključenje objekta na javni vodovod najkasnije u roku od 15 dana od dana prijema zahtjeva.

**Član 29**

Vodovodne instalacije korisnika spajaju se sa javnim vodovodom na mjestu povezivanja sa vodomjerom. Vodovodni priključak može biti trajan ili privremeni.

**Član 30**

Privremeni vodovodni priključak se daje za potrebe privremenih objekata, gradilišta i za poljoprivredne nasade. Zahtjev za privremeni vodovodni priključak odnosno za priključenje objekta na vodovodnu mrežu podnosi vlasnik i/ili zakupac. Uz zahtjev iz stava 2 ovog člana dostavlja se rješenje nadležnog organa o postavljanju privremenog objekta, za gradilište građevinska dozvola, i za poljoprivredne nasade dokaz da je poljoprivredno zemljište. Prestankom potrebe za korišćenje privremenog priključka ili istekom roka za koji je donijeto rješenje o postavljanju privremenog objekta korisnik je dužan da privremeni vodovodni priključak odjavi.

**Član 31**

Ugradnja crpnih uređaja i hidrofora na vodovodnim instalacijama korisnika može se vršiti samo pod uslovima i na osnovu saglasnosti koje propisuje Društvo.

**Član 32**

Stalni priključak na vodovodnu instalaciju može se izvoditi samo na osnovu tehničke dokumentacije - projekta, po kojoj je dobijeno odobrenje za građenje. Ukoliko izvršene radove na vodovodnoj instalaciji nije obavilo Društvo, niti izvršilo ispitivanje instalacija, Društvo ima pravo tražiti otkopavanje instalacije radi uvida u kvalitet izvođenja radova i upotrebljenog materijala. Svi priključni vodovi i vodomjeri na tim priključcima prenose se na upravljanje Društvu bez obzira o čijem trošku su izvedeni, čime na Društvo prelazi obaveza njihovog održavanja.

**Član 33**

Individualni stambeni objekat koji se priključuje na javni vodovod mora imati sopstveni vodomjer koji se nalazi van objekta, prema utvrđenim uslovima Društvo. Objekat u etažnoj svojini, mora imati za svaki ulaz glavni vodomjer koji se nalazi van objekta, prema utvrđenim uslovima Društva. Investitori novih objekata iz stava 2 ovog člana su u obavezi da za svaki posebni dio objekta ugrade posebni vodomjer, kojima se mora obezbjediti pristup iz zajedničkih prostorija. Poslovne zgrade i poslovne prostorije moraju imati poseban vodomjer prema uslovima utvrđenim od strane Društva.

**Član 34**

Vodomjer mora biti smješten u posebnim zatvorenim šahtama koje izgrađuje investitor, odnosno vlasnik objekta, o svom trošku. Korisnik je dužan da šahtu za vodomjer održava o svom trošku i stara se da bude uredno i pristupačno.

**Član 35**

Šahtu za vodomjer korisnik je dužan prilagoditi propisanim uslovima u roku od 30 dana od dana prijema pisane opomene Društva. Ako korisnik u roku iz stava 1 ovog člana ne prilagodi šahtu za vodomjer propisanim uslovima, Društvo će obustaviti snabdijevanje vodom sve dok se šahta ne dovede u propisano stanje. Troškove isključenja i ponovnog priključenja na javni vodovod snosi korisnik.

**Član 36**

Društvo vrši ugradnju, premještanje, uklanjanje, održavanje i zamjenu vodomjera i armature. Korisnik plaća troškove nabavke i ugradnje vodomjera i armature, kao i troškove njihovog premještanja. Rekonstrukciju postojećeg priključka koji ne zadovoljava tehničke uslove, na zahtjev korisnika izvodi Društvo, o trošku korisnika.

**V ODRŽAVANJE VODOVODNOG PRIKLJUČKA**

**Član 37**

Društvo vrši održavanje priključka, glavnog vodomjera i zatvarača ispred i iza glavnog vodomjera, kao i posebnog vodomjera koji je smješten u posebnom ili zajedničkom dijelu zgrade. Izuzetno, ako je investitor ugradio posebne vodomjere savremenije tehnologije, od uslova propisanih od strane Društva, međusobna prava i obaveze u pogledu njihovog održavanja urediće se posebnim ugovorom.

**Član 38**

Troškove otklanjanja štete nanesene priključku i vodomjeru od strane korisnika ili lica za koje je on po zakonu odgovaran, snosi korisnik.

**Član 39**

Održavanje glavnog i posebnog vodomjera obuhvata popravku vodomjera, baždarenje vodomjera i održavanje ventila ispred i iza glavnog vodomjera. Društvo je obavezno da redovno vrši ispitivanje i baždarenje vodomjera u skladu sa posebnim propisima.

**Član 40**

Korisnik je obavezan da svaki kvar na priključku ili vodomjeru i njegovoj armaturi odmah prijavi Društvu. Društvo je dužno da u roku od 48 časova od prijema prijave preduzme mjere za otklanjanje kvara.

**VI ZAŠTITA VODOVODNIH INSTALACIJA I UREĐAJA NA OBJEKTIMA**

**Član 41**

Unutrašnja vodovodna instalacija počinje iza vodomjera i obuhvata glavne i razdijeljene vodovodne cijevi i ulazne i razvodne vodove do pojedinih potrošnih uređaja. Održavanje instalacija iz prethodnog stava pada na teret korisnika.

**Član 42**

Objekti i uređaji javnog vodovoda moraju biti zaštićeni od uticaja spoljne temperature i fizičkih oštećenja.

**Član 43**

Vodovodne cijevi se po pravilu ne mogu ukrštati sa kanalima za odvod otpadnih voda, a ako je to neophodno, ista mora biti propisno zaštićena. Radi zaštite cjevovoda i sprečavanje oštećenja pojas sanitarne zaštite određuje se: - oko glavnih cjevovoda i u zavisnosti od konfiguracije terena iznosi po 2m od osovine cjevovoda sa obje strane, a za cjevovode za vodosnabdijevanje do 200 stanovnika, po 1 m od osovine cjevovoda sa obje strane; - oko potisnih cjevovoda 3 m od osovine sa obje strane; U pojasu zaštite nije dozvoljena izgradnja objekata, postavljanje uređaja i vršenje radnji koje na bilo koji način mogu zagaditi vodu ili ugroziti stabilnost cjevovoda. Sve radove na zaštiti i obezbjeđenju cjevovoda, postrojenja i uređaja izvodi Društvo ili drugi izvođač pod nadzorom Društva a na teret investitora.

Na prostoru gdje je izgrađena septička ili prelivna jama, vodovodne cijevi po pravilu se postavljaju na minimalnoj udaljenosti od 3m od spoljašnjeg zida jame.

**VII PRAVA I OBAVEZE DRUŠTVA**

**Član 44**

Društvo je dužno da: - trajno i redovno obavlja poslove vodosnabdijevanja grada i drugih naselja na području opštine gdje je izgrađen javni vodovod i prenijet na upravljanje društvu, - održava u funkcionalnom i ispravnom stanju javni vodovod sa svim objektima i uređajima, - planira i predlaže modernizaciju, proširivanje i usklađivanje kapaciteta javnog vodovoda u skladu sa potrebama i razvojnim programima opštine, - planira i usklađuje svoje planove sa planskim dokumentima opštine, - izvrši priključenje objekata na javni vodovod u roku od 15 dana od podnošenja zahtjeva, ako su ispunjeni svi propisani uslovi, i - započne otklanjanje prijavljenog kvara na vodovodnoj mreži u roku od 48 sati.

**Član 45**

Privremeno se uskraćuje korisniku isporuka vode na osnovu rješenja komunalne policije, ako: - se bespravno priključi na javni vodovod; - ugradi crpni uređaj ili hidrofor na unutrašnjim vodovodnim instalacijama suprotno članu 28 ove odluke; - vodomjer okrene suprotno od smjera za mjerenje protoka vode; - neovlašćeno priključi na javni vodovod vodu sa drugog izvorišta; - neovlašćeno skine registrovani vodomjer i ugradi cijev ili drugi vodomjer ili kakav drugi mjerni instrument; - neovlašćeno izmjesti registrovani vodomjer iz postojećeg skloništa; - prestankom potrebe za korišćenje privremenog priključka za potrebe gradilišta, ili istekom roka za koji je donijeto rješenje o postavljanju privremenog objekta, kao i u slučaju stvaranja uslova za trajno priključenje objekta na javni vodovod, ne odjavi privremeni vodovodni priključak, - uništi plombe kod vodomjera; - po nalogu Društva ne dovede unutrašnje instalacije u ispravno stanje u ostavljenom roku; - stanje unutrašnje vodovodne instalacije ugrožava zgradu ili prouzrokuje štetu drugim objektima; - nastane veći kvar ili smetnje na unutrašnjoj instalaciji; - se na vodovodnom priključku pojavi električni napon; - neracionalno koristi vodu u vrijeme restrikcije; - ne postupi po upozorenju Društva o otklanjanju nepravilnosti u odnosu na ime korisnika, namjenu objekta, kontrolu i sl.; - onemogući iz bilo kojih razloga očitavanje vodomjera duže od tri mjeseca; - ne obavijesti Društvo o prenamjeni stambenog u poslovni prostor; - se ne pridržava dobijenih uputstava Duštva, o štednji vode; - preduzima bilo kakve štetne radnje na vodovodnom priključku; - bez saglasnosti Društva na svoju unutrašnju instalaciju priključi objekat drugog fizičkog i pravnog lica ili preduzetnika; i - u roku od tri mjeseca računa ne plati naknadu za utrošenu vodu po računima na koje nije prigovorio u roku određenog ovom odlukom.

**Član 46**

Nakon otklanjanja uzroka zbog kojih je došlo do privremenog uskraćivanja pružanja usluge vodosnabdijevanja, Društvo je dužno da nastavi pružanje usluga odmah, a najkasnije u roku od 24 časa od otklanjanja razloga za isključenje.

Troškove privremenog uskraćivanja pružanja usluga (isključenja i ponovnog priključenja) u slučajevima iz člana 47 ove odluke snosi korisnik. Korisnik je dužan da prije ponovnog priključenja dostavi dokaz da je uplatio troškove iz stava 2 ovog člana.

**Član 47**

Društvo je dužno da, u redovnim uslovima, vrši isporuku vode javnoj službi kojoj su povjereni poslovi obavljanja komunalne djelatnosti održavanja čistoće i održavanja i zaštite javnih zelenih površina, a sve za potrebe pranja i polivanja ulica i zalivanja javnih zelenih površina. Uslovi i način isporuke vode za potrebe iz prethodnog stava određuju se posebnim ugovorom.

**Član 48**

Društvo je dužno da upozna korisnike sa uslovima korišćenja usluge vodosnabdijevanja, obezbijedi korisnički servis za pružanje informacija i vodi evidenciju prigovora korisnika u skladu sa posebnim propisom kojim se uređuje zaštita prava potrošača.

**VIII PRAVA I OBAVEZE KORISNIKA USLUGA**

**Član 49**

Korisnik ima pravo na jednako i nesmetano korišćenje usluge vodosnabdijevanja, pod uslovima propisanim ovom odlukom.

**Član 50**

Investitori objekata u etažnoj svojini su obavezni da, nakon dobijanja upotrebne dozvole za objekat, dostave Društvu podatke o vlasniku, odnosno korisniku posebnog dijela zgrade sa bližim podacima o posebnom dijelu zgrade i broju posebnog vodomjera, kao i primjerak svakog zaključenog ugovora o kupoprodaji posebnog dijela zgrade, radi unošenja vlasnika u evidenciju korisnika. Ukoliko investitor kojeg Društvo vodi u evidenciji korisnika pravovremeno ne dostavi važeću ispravu kojom dokazuje promjenu iz stava 1. ovog člana, ima obavezu izmirenja pružene usluge do momenta njenog dostavljanja.

**Član 51**

Korisnik je dužan da Društvu pisanim putem prijavi sve nastale promjene od značaja za pružanje usluga vodosnabdijevanja (promjena vlasnika, broja članova porodičnog domaćinstva) u roku od 7 dana od dana nastanka promjene i priloži odgovarajući dokaz.

**Član 52**

Korisnik otkazuje korišćenje usluge vodosnabdijevanja pismenim zahtjevom podnijetim Društvu najmanje 7 dana prije prestanka korišćenja.

**Član 53**

Korisnik ima pravo pisanim putem podnijeti prigovor Društvu, na obračun za isporučenu vodu, u roku od 8 dana od dana prijema računa. Društvo je dužno da po prigovoru odluči u roku od 8 dana od dana prijema prigovora, i o tome obavijesti korisnika.

**IX OBRAČUN I NAPLATA IZVRŠENIH USLUGA**

**Član 54**

Za utrošenu vodu, korisnik plaća naknadu po cijenovniku koji utvrđuje Društvo, a na koji je saglasnost dala Skupštine opštine i nadležna regulatorna Agencija za energetiku. Korisnik je dužan da Društvu plaća naknadu za utrošenu vodu sve do prestanka korišćenja usluge vodosnabdijevanja.

Naknada iz stava 1 ovog člana se plaća po 1m3 utrošene vode, koja se utvrđuje na nači po postupku utvrđenom posebnim zakonom kojim se uređuje zaštita potrošača i posebnom odlukom Skupštine opštine i u skladu sa članom 53 stav 1 i članom 54 stav 4,5 i 6, Zakona o izmjenama i dopunama Zakona o komunalnim djelatnostima ("Službeni list Crne Gore", br. 066/19 od 06.12.2019) kojom se uređuju elementi formiranja cijene.

Cijene komunalnih usluga utvrđuju se na osnovu sljedećih elemenata:

   1) troškova angažovanja potrebne radne snage;

   2) utrošene energije (energenata);

   3) troškova tekućeg održavanja;

   4) troškova investicionog održavanja komunalne infrastrukture i pripadajuće opreme;

   5) troškova otplate kredita za izgradnju komunalne infrastrukture i nabavku pripadajuće opreme;

   6) nabavke potrošnog materijala;

   7) drugih opravdanih troškova nastalih u pružanju usluge.

Vršilac komunalne djelatnosti dužan je da na računu za izvršenu komunalnu uslugu, odnosno isporučeni komunalni proizvod, posebno iskaže troškove po elementima člana 53 stav 1 Zakona o izmjenama i dopunama Zakona o komunalnim djelatnostima ("Službeni list Crne Gore", br. 066/19 od 06.12.2019).

Podatke za izračunavanje elemenata troškova investicionog održavanja komunalne infrastrukture i pripadajuće opreme i troškove otplate kredita za izgradnju komunalne infrastrukture i nabavku pripadajuće opreme obezbjeđuje jedinica lokalne samouprave. Cijene komunalnih usluga, odnosno komunalnog proizvoda po jedinici mjere iste su za sve korisnike.

**Član 55**

Zahtjev za davanje saglasnosti na visinu cijene komunalne usluge podnosi vršilac komunalne djelatnosti skupštini jedinice lokalne samouprave.

Vršilac regulisane komunalne djelatnosti uz zahtjev za davanje saglasnosti iz stava 1 ovog člana dostavlja i saglasnost Agencije na predlog cijene.

Agencija je dužna da u roku koji ne može biti duži od 90 dana od dana podnošenja zahtjeva za davanje saglasnosti na predlog cijene izda akt o davanju ili odbijanju saglasnosti.

Ako Agencija u roku iz stava 3 ovog člana ne odluči o davanju saglasnosti, smatraće se da je saglasnost data.

Skupština jedinice lokalne samouprave dužna je da odluči o zahtjevu za utvrđivanje visine, odnosno za promjenu cijene iz stava 1 ovog člana u roku koji ne može biti duži od 90 dana od dana podnošenja zahtjeva.

Ako skupština jedinice lokalne samouprave ne odluči o davanju saglasnosti u roku iz stava 5 ovog člana, smatraće se da je saglasnost data, osim u slučaju raspuštanja skupštine.

U slučaju zajedničkog obavljanja komunalne djelatnosti smatra se da je data saglasnost na visinu, odnosno promjenu cijene iz stava 1 ovog člana, ako su saglasne skupštine jedinica lokalne samouprave koje imaju većinski udio u privrednom društvu koje je vršilac komunalne djelatnosti.

Zahtjev za davanje saglasnosti na visinu, odnosno promjenu cijene će sadržati uslove propisane članom 56 Zakona o izmjenama i dopunama Zakona o komunalnim djelatnostima ("Službeni list Crne Gore", br. 066/19 od 06.12.2019) i isti će biti podnešen u skladu sa članom 56a istog zakona.

**Član 56**

Količina isporučene vode se utvrđuje mjesečnim očitavanjem na vodomjeru. Isporučenu količinu vode utvrđuju ovlašćeno lice Društva na osnovu razlike stanja na brojilu vodomjera na početku i na kraju vremenskog perioda za očitavanje. Prilikom utvrđivanja količine isporučene vode očitavaju se samo cijele jedinice mjere za koje je utvrđena cijena.

Korisnik je dužan da službenom licu Društva omogući očitavanje vodomjera. Korisnik ima pravo da prisustvuje očitavanju vodomjera. Očitavanje se obavlja po rasporedu koji utvrđuje Društvo. Radi kontrole instalacija kada je to potrebno, očitavanje se može obaviti i u drugom vremenskom periodu, uz prethodno obavještavanje korisnika ili njegovog ovlašćenog predstavnika.

**Član 57**

Kod objekata u etažnoj svojini, u kojima posebni djelovi stambene zgrade nemaju vodomjere, količina isporučene vode raspoređuje se prema broju članova domaćinstva korisnika posebnog dijela zgrade, a prema evidenciji organa upravljanja. Kod objekata u etažnoj svojini, u kojima pojedini posebni djelovi stambene zgrade imaju posebne vodomjere, od ukupne količine isporučene vode evidentirane na glavnom vodomjeru oduzima se ukupno očitana voda na posebnim vodomjerima, a razlika se raspoređuje na način propisan u stavu 1 ovog člana.

**Član 58**

Ako u objektu postoji glavni i posebni vodomjer za sve posebne djelove stambene zgrade, koji je ugrađen uz prethodno odobrenje Društva, količina isporučene vode korisniku se mjeri očitavanjem posebnog vodomjera. Ako postoji razlika u stanju potrošnje vode između glavnog vodomjera i zbira potrošnje sa posebnih vodomjera, ista se raspoređuje srazmjerno potrošnji na posebnom vodomjeru svakog korisnika.

**Član 59**

Ukoliko korisnik onemogući očitavanje vodomjera, Društvo procjenu isporučene vode utvrđuje na osnovu maksimalne hidraulične propusnosti priključka. Maksimalna hidraulična propusnost iz stav 1 ovog člana se utvrđuje za istovremeni rad dva točeća mjesta u trajanju od 8 časova dnevno.

**Član 60**

U slučaju bespravnog priključenja objekta na javni vodovod, Društvo pri isključenju sa javnog vodovoda procjenom utvrđuje količinu isporučene vode za period bespravnog priključenja, na način utvrđen članom 55 ove odluke. U slučaju nemogućnosti utvrđivanja perioda bespravnog priključenja, obračun se vrši za fizička lica za protekli period od dvije godine, a za pravna lica i preduzetnike za protekli period od tri godine, od dana kada je Društvo utvrdilo bespravno priključenje. Naknadu za procijenjenu količinu isporučene vode korisnik je dužan nadoknaditi Društvu, prije dobijanja odobrenja za priključak.

**Član 61**

Plaćanje isporučene vode vrši se u roku od 8 dana od dana dostavljanja računa. Plaćanje se vrši uplatom na žiro račun i na naplatnom punktu Društva.

**Član 62**

Društvo je dužno da spriječi rasipanje vode. U slučaju prekomjerne potrošnje Društvo može na zahtjev korisnika da vrši pregled kućnih vodovodnih instalacija i kontrolu utroška vode u cilju davanja potrebnih uputstva za štednju vode. Korisnici su dužni da se pridržavaju dobijenih uputstava za štednju vode.

**X NADZOR**

**Član 63**

Upravni nadzor nad sprovođenjem ove odluke vrši nadležni organ lokalne uprave nadležan za poslove vodosnabdjevanja Inspekcijski nadzor nad sprovođenjem ove odluke vrši Komunalna policija opštine Tuzi.

**XI KAZNENE ODREDBE**

**Član 64**

Novčanom kaznom u iznosu od 150,00 € do 10.000,00 € kazniće se Društvo, ako:

- sa korisnikom usluga ne zaključi ugovor u pisanoj formi o vodosnabdjevanju (član 9 Odluke)

- ako ne postupi u skladu sa odredbama člana 10 Odluke,

- ako ne vrši kontrolu ispravnosti vode za piće (član 11 Odluke),

- ako ne postupi u skladu sa odredbama člana 12 Odluke,

- ako ne postupi u skladu sa odredbama člana 13 Odluke,

- ne postupi u skladu sa odredbama člana 14 Odluke,

- ne izda uslove u skladu sa članom 26 ove Odluke,

- ne izda saglasnost u skladu sa članom 27 ove Odluke,

- ako ne izvrši priključenje objekta koji ima građevinsku dozvolu, a investitor je ispunio sve obaveze prema Društvu (član 28 Odluke),

- ukoliko ne postupi u skladu sa odredbama člana 35 ove Odluke,

- ukoliko ne postupi u skladu sa odredbama člana 37 stav 1 ove Odluke,

- ako ne izvrši redovno održavanje i baždarenje vodomjera (član 39 Odluke),

- ako u roku od 48h od prijave kvara, ne preduzme mjere otklanjanja kvara (član 40 stav 2 ove Odluke),

- ne postupi u skladu sa odredbama člana 44 ove Odluke,

- ako u roku od 24h ne nastavi pružanje usluga vodosnadbijevanja, nakon otklanjanja uzroka zbog koga je došlo do uskraćivanja pružanja usluga (član 46 stav 1 Odluke),

- ne postupi u skladu sa člano 47 ove Odluke, -

ukoliko ne postupi u skladu sa odredbama člana 48 ove Odluke,

- ne postupi u skladu sa odredbama člana 53 stav 2 ove Odluke, - ukoliko ne dostavi cijenovnik na saglasnost Skupština Opštine (član 54 stav 1),

- ne spriječi rasipanje vode (član 62 stav 1).

Za prekršaje iz stava 1 ovog člana kazniće se odgovorno lice u Društvu novčanom kaznom od 20,00 € do 1000,00 €,

**Član 65**

Novčanom kaznom od 150,00 € do 10.000,00 €, kazniće se za prekršaj pravno lice ili preduzetnik, ako:

- postupi suprotno odredbama člana 5 stav 2,

- ako svoje vodovodne instalacije ne održava u ispravnom stanju (član 16 stav 2 Odluke),

- ukoliko ne postupe u skadu sa odredbama člana 17 ove Odluke,

- ne postupi u skladu sa odredbama člana 18 ove Odluke,

- ako ovlašćenim službenim licima Društva ne dozvoli pristup na nekretnini i prostorijama u kojima se nalaze instalacije, uređaji i potrošna mjesta spojena sa javnim vodovodom radi izvršenja određenih radova (član 20 Odluke),

- ako se ponaša suprotno odredbama člana 22 ove Odluke,

- ako ne poštuje zabrane određene članom 23 ove Odluke,

- postupe suprotno odredbama člana 25 ove Odluke,

- ukoliko se priključi bez saglasnosti Društva i mimo tehničke dokumentacije - projekta po kojem je dobio odobrenje za građenje i ne uplati nadoknadu na ime troškova priključenja (Člana 28 ove Odluke),

- ukoliko ne odjavi privremeni vodovodni priključak prestankom potrebe za korišćenje istog ili istekom roka za koje je donijeto rješenju o postavljanju privremenog priključka (član 30 stav 4),

- ako ugrade hidrofor na vodovodnu mrežu bez uslova i saglasnosti Društva (član 31 Odluke),

- ako postupi suprotno odredbama člana 34 ove Odluke,

- ako šahtu za vodomjer ne prilagodi propisanim uslovima u roku od 30 dana od pismene opomene Vodovoda (član 35 Odluke),

- ako ne postupi u skladu sa odredbama člana 36 stav 2 Odluke),

- postupi suprotno odredbama člana 38 ove Odluke, - ako ne prijavi Društvu kvar na priključku ili vodomjeru i njegovoj armaturi u skladu sa članom 40 Odluke,

- ukoliko ne održava unutrašnje vodovodne instalacije u skladu sa članom 41 ove Odluke,

- ukoliko postupi suprotno odredbama člana 43 stav 3 ove Odluke,

- ako napravi prekršaj iz člana 45 ove Odluke,

- ne postupi u skladu sa članom 46 stav 2 i 3 ove Odluke,

- ne postupi u skladu sa odredbama člana 50 ove Odluke,

- ne postupi u skladu sa odredbama člana 51 ove Odluke,

- ne postupi u skladu sa odredbama člana 52 ove Odluke,

- ne plaća naknadu za utrošenu vodu u skladu sa članom 54 stav 2 ove Odluke,

- ako ovlašćenom službenom licu Društva onemogući u očitavanju vodomjera (član 56 Odluke), - ne pridržava se dobijenih uputstvava za štednju vode (član 62 stav 3).

Za prekršaje iz stava 1 ovog člana kazniće se fizičko lice i odgovorno lice u pravnom licu novčanom kaznom od 20,00 € do 1.000,00 €. Za prekršaj iz stava ovog člana kazniće se preduzetnik novčanom kaznom od 50,00 € do 3.000,00 €.

**XII PRELAZNE I ZAVRŠNE ODREDBE**

**Član 66**

Ova odluka stupa na snagu danom donošenja a objaviće se u “ Službenom listu Crne Gore-Opštinski propisi”.

Broj: 02-030/21-15721

Tuzi, 23.12.2021. godine

**SKUPŠTINA OPŠTINE TUZI**

**PREDSJEDNIK,**

**Fadil Kajoshaj**